Skoolskieter maak glo voorneme vooraf bekendNikolas Cruz en Melisa McNeill(Foto: Susan Stocker/ South Florida Sun-Sentinel via AP, Pool) Die Amerikaanse federale speurdiens (FBI) loop vandeesweek weer deur onder hewige kritiek nadat talle die liggaam daarvan beskuldig het dat hy die noodlottige skoolskietery by ŉ hoërskool in die deelstaat Florida kon verhoed het. Minstens 17 hoërskoolleerders is Woensdagmiddag dood toe ŉ voormalige leerder met ŉ semi-outomatiese geweer in die gange van die Marjory Stoneman Douglas High School losgebrand het. Die voorval is bestempel as die dodelikste skoolskietery sedert ŉ soortgelyke voorval in 2012 by die Sandy Hook Elementary School in Connecticut waartydens 26 slagoffers doodgeskiet is. Die skieter is as Nikolas Cruz geïdentifiseer nadat hy in ŉ Amerikaanse hof verskyn het. Die FBI word daarvan beskuldig dat hy nie die 19-jarige, wat sedert Woensdagmiddag in polisieaanhouding is, kon opspoor of in hegtenis neem nie nadat hy glo op YouTube geskryf het: “Ek gaan ŉ professionele skoolskieter word.” Die YouTube-gebruikersnaam stem glo ooreen met dié van Cruz. Die FBI het in sy verdediging gesê hy het die persoon ondervra wat glo die kommentaar gerapporteer het, maar het ná ŉ ondersoek nie daarin geslaag om die persoon te identifiseer nie. Dit is nie die eerste keer dat die FBI gekritiseer word vir voorvalle wat hy na bewering kon verhoed het nie. Die liggaam het volgens berigte glo kennis gedra van die skuldiges wat 50 mense doodgeskiet en 53 beseer het ná ŉ massaskietery by ŉ nagklub in Orlando. Die FBI het glo ook kennis gedra van die verdagte wat betrokke was by die New York-bomontploffing en ŉ skietvoorval by ŉ Florida-lughawe. Die polisie het intussen meer inligting oor die voorval bekend gemaak. Volgens Scott Israel, ŉ polisiewoordvoerder, het Cruz losgebrand in drie klaskamers op die eerste vloer van die skool en daarna in nog twee klaskamers op die tweede vloer van die gebou. Hy het daarna glo die semi-outmatiese geweer neergegooi en hom as ŉ student voorgedoen toe almal ná die skietery uit die gebou gevlug het. Israel sê Cruz het daarna glo na ŉ Subway-restaurant gevlug waar hy ŉ koeldrank gekoop het en toe kos by McDonald’s gekoop. Cruz word nie in dié stadium met ŉ terreurgroep verbind nie. Melisa McNeill, sy regsverteenwoordiger, het vandeesweek tydens ŉ mediakonferensie gesê dat hy “berou” het oor die skietery en eenvoudig net ŉ “gebroke mens” is. Cruz is egter Donderdagmiddag borgtog geweier en sal verhoor word vir onder meer 17 aanklagte van moord. Intussen het honderde mense Donderdagaand ŉ nagwaak vir die 17 oorledenes bygewoon. Talle in die gehoor het betoog teen skoolgeweld en die bywoners het glo in ŉ stadium luidkeels geskree: “Geen meer gewere nie! Geen meer gewere nie!” Pres. Donald Trump van Amerika het vroeër in ŉ perskonferensie gesê hy beoog om na Florida te reis om met gesinne van die slagoffers te vergader en om te bepaal hoe skole beter beveilig kan word. Trump het ook aangedui dat hy die “probleem van geestesgesondheid” wil aanpak.